Den 17-årige pige fra Kundby på Vestsjælland bliver idømt otte års fængsel.

Det har Østre Landsret netop afgjort.

I fredags fandt landsretten den 17-årige pige skyldig i forsøg på terror, da pigen omkring julen 2015 planlagde bombesprængninger af sin tidligere folkeskole, Sydskolen i Fårevejle, og den jødiske skole, Carolineskolen i København.

Argumentet for, at hun skulle kendes skyldig i forsøg på terror, lød, at der var tale om en slags jihad mod vantro.

I byretten blev pigen også kendt skyldig i terror. Her lød straffen på seks års fængsel.

Hun er den første danske kvinde, som er kendt skyldig i terror.

Straffen på otte år fik den 17-årige pige til at smile, og hun fik et stort kram af sin forsvarer, Mette Grith Stage, der har forsøgt at undgå tidsubestemt forvaring til den unge pige.

Anklager krævede forvaring

Tidligere på dagen har både anklager Kristian Kirk og forvarer Mette Grith Stage fremlagt hver deres bud på, hvilken staf den 17-årige pige burde idømmes.

Anklager Kristian Kirk har argumenteret for at idømme den 17-årige pige forvaring - en tidsubestemt straf, som ikke før har været brugt til en så ung og tidligere ustraffet person.

Læs også : Anklager i Kundby-sag: Retssystemet har aldrig set en pige som hende

Alternativt har han talt for en fængselsstraf på otte til ti år.